《谒满处冲归以诗赠之》
宋代·陈渊

八年重见各蹉跎，把酒论文奈别何。行止未应经扫地，是非安用辩倾河。

阳春属和从来少，流水知音不必多。妙语惊人慵举似，归来如学病维摩。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。